กฟผ. เผยภัยแล้งไม่กระทบการผลิตกระแสไฟฟ้าของโรงไฟฟ้าวังน้อย
กฟผ. เผยภัยแล้งไม่กระทบการผลิตกระแสไฟฟ้าของโรงไฟฟ้าวังน้อย
24 ก.ค. 2558

นายวิชาญ ศิริกระจ่าง ผู้อำนวยการโรงไฟฟ้าวังน้อย การไฟฟ้าฝ่ายผลิตแห่งประเทศไทย (กฟผ.) เปิดเผยว่า ตามที่เกิดภาวะภัยแล้งในพื้นที่ อ.วังน้อย จ.พระนครศรีอยุธยา ทางโรงไฟฟ้าวังน้อยเล็งเห็นว่า ขณะนี้เกษตรกรในพื้นที่รอบโรงไฟฟ้าประสบกับภาวะขาดแคลนน้ำ และในเขต ต.ข้าวงาม อ.วังน้อย มีบ่อดินขนาดใหญ่ในพื้นที่รกร้างที่มีปริมาณน้ำสะสมค่อนข้างมาก (ประมาณหนึ่งล้านคิวบิกเมตร) จึงได้เจรจากับกรมบังคับคดี ซึ่งเป็นเจ้าของที่ดินรกร้างข้างต้น เพื่อขอซื้อน้ำในบ่อ และสูบลงคลองชลประทานหมอน 40 เพื่อให้เกษตรกรที่อยู่ในเขตชลประทานได้มีน้ำใช้ในการอุปโภคบริโภค และในขณะเดียวกันก็ได้สำรองน้ำที่เกินจากความต้องการของประชาชนไว้ใช้ในการผลิตไฟฟ้าด้วย
อย่างไรก็ดี หลังจากที่โรงไฟฟ้าวังน้อย ได้ประชุมร่วมกับผู้นำชุมชน องค์การบริหารส่วนตำบลข้าวงาม และเกษตรกรที่อาศัยอยู่ใกล้เคียงบริเวณบ่อดินในพื้นที่รกร้าง เมื่อวันที่ 22 กรกฎาคม 2558 พบว่า เกษตรกรมีความกังวลเกี่ยวกับการสูบน้ำ เกรงว่าจะทำให้ดินทรุดและพังทลายลง โรงไฟฟ้าวังน้อยจึงระงับการสูบน้ำดังกล่าวไปก่อน